明月歌二首  其二
作者：米芾
朝代：宋

paragraphs: 姮娥竊藥爲飛仙，夜食丹霞凌紫烟。
瞥開銀碧排翠鈿，信手拂掠新妝妍。
蛾眉點出爭嬋娟，皎然嬌額臨風前。
佳人再拜心拳拳，多生端有好姻緣。
掀雲直指烏號懸，下射萬頃楊花氈。
南飛驚鵲殊可憐，北堂人冷空無眠。
彩霞欲掣舞衣揎，水精梳插籠鬢蟬。
方諸滴瀝生流泉，老蚌呼吸凝芳鮮。
誰家破鏡飛上天，滿林玉玦相勾連。
多情應照載花船，無窮解趁尋春鞭。
蓂莢自與桂華偏，駒隙誰爭白兔先。
斯須幾望摶清圓，白毫宛轉吞大千。
纖埃不隔知無邊，蘂宮可掬疑深穿。
瓊華隨步翻繡筵，琉璃倒海傾長川。
買來曾不用一錢，笙歌醉賞須年年。